钦定古今图书集成/明伦汇编/官常典/第399卷 > 张选
## 钦定古今图书集成/明伦汇编/官常典/第399卷 > 张选

按《明外史》本传：张选，字舜举，黄正色，字士尚，皆无锡
人，同登嘉靖八年进士。正色除仁和知县，选萧山县
又邻境也。选治萧山有声。十二年冬，先入为户科给
事中。明年四月，时享太庙，遣武定侯郭勋代。选上言：
“宗庙之祭，惟诚与敬。孔子曰：‘吾不与祭，如不祭’。《传》曰：
‘神不歆非类’。孟春庙享，遣官暂摄，中外臣心疑，兹孟
春祫享，倘更不亲行，则迹涉怠玩。如或圣体初复，未
任趋跄，宜明诏礼官，先期告庙。陛下亦宜静处斋宫，
以通神贶。”帝阅疏大怒，下之礼部。尚书夏言等言：“代
祭之文，载之《周官》。《语》曰：‘子之所慎，斋、战疾，疾当慎，无
异于祭’。选言：非但小臣无知，惟陛下曲赦。”帝愈怒，责
言等党比，命执选阙下，杖八十。帝出御文华殿听之，
每一人行杖毕，辄以数报。杖折者三，曳出已死，帝怒
犹未释。是夕不入大内，绕殿走。制《祭祀记》一篇，一夕
锓成，明旦分赐百官，而选出家人投良剂得甦，帝竟
削选籍。选居职甫三月，遽以言得罪，名震海内。正色
是时方忧居，已补香山，旋改南海。座主霍韬宗人横
甚，正色绳以法，韬顾以为贤。豪强屏迹，县中大理。十
七年召为南京御史。劾兵部尚书张瓒奸贪，事甚有
迹，而中有“历官藩、臬，无一善状”语，瓒言己未任藩、臬。
帝以劾诬，夺俸两月。明年，章圣太后梓宫南葬，命正
色护视。事竣，劾中官鲍忠、驸马都尉崔元、礼部尚书
温仁和所过纳馈遗。帝召诘忠等，皆叩头祈哀，因谮
正色“擅于梓宫前乘马执扇，及江行涉险，又不随舟
督护，大不敬。”帝遂发怒，立捕下诏狱，搒掠，遣戍辽东。
正色与选初同志，相友善，至是先后以直节显。正色
居戍所三十年，其颠踬穷困，视选尤甚。穆宗初，起选
通政参议，以年老予致仕。召正色为大理丞，进少卿，
寻迁南京太仆卿，亦引年致仕。选先卒，正色后数年
卒。